Et nyt folketingsår står for døren, og vores nordjysk valgte politikere skal i arbejdstøjet igen. Nu får du mulighed for at stille dem de spørgsmål, du mener er de vigtigste for dig eller for Nordjylland. I programmet "MF med mere" samler vi i de kommede uger nemlig politikerne og beder dem om at lave mad sammen, mens de diskuterer politik. - Vi ser tit vores folkevalgte politikere i enten korte interviews eller i lange debatter. Programmerne her giver seeren mulighed for at få et mere nuanceret billede af de politikere, vi har stemt på. Ved at lade dem mødes privat og lave mad sammen, bliver de sat i en hverdags-situation, som alle kan relatere til, men som vi aldrig ser vores politikere i, siger Jesper Bradsted, der er tilrettelægger på de i alt tre programmer. Folketingspolitikere har en tætpakket kalender, men det er lykkedes TV2 Nord at samle 14 af de i alt 19 nordjysk valgte kvinder og mænd. Det giver rig mulighed for masser af gode diskussioner, mens de samtidig viser deres talenter (eller mangel på samme) i et køkken. - Tonen bliver med garanti mere løssluppen, debatten mere åben og programmet mere underholdende, når vi beder politikerne om at lave mad sammen, siger Jesper Bradsted. Og det er her vores brugere og seere kommer ind i billedet. Udkantsdanmark, skattelettelser, asyllejre, et presset sundhedsvæsen og den 3. Limfjordsforbindelse. Der er rigeligt med emner at tage fat i. Men hvad er dit spørgsmål til politikerne? Stil det her i kommentarfeltet eller skriv en mail til Jesper Bradsted, jebr@tv2nord.dk . Programmerne bliver sendt d. 27., 28. og 29. september på TV2 Nord Salto

Opsummering:
Diskuterer I også politik over aftensmaden? Stil dit spørgsmål til de nordjyske Folketings-politikere og se dem diskutere det på Salto til efteråret.